Det er for sølle …

*Af Gert Landergren Due, kredsformand, Socialpædagogerne Østjylland*

Så er der igen besparelser i voksenhandicap-afdelingen i Randers Kommune.

I en allerede underfinansieret afdeling skal der nu endnu en gang ske forringelser. I Socialpædagogerne Østjylland stiller vi os selv spørgsmålet: ”Hvilket niveau vil Randers Kommune acceptere for nogle af kommunens allermest udsatte borgere?”

Endnu færre på arbejde og et ringere uddannelsesniveau blandt de ansatte er svaret på de budgetmæssige udfordringer, området har. Vores klare vurdering er, at det betyder fokus på opbevaring, mindre livskvalitet og mindre udvikling.

Spørgsmålet er, om det overhovedet er lovligt. Ifølge serviceloven er det borgerens behov, der er bestemmende for, hvilken støtte der skal gives. Vi har overhovedet ikke set nogen dokumentation på, at de borgere, der skal modtage støtten, har fået et behov, der er mindre, end det var i går. Ifølge serviceloven er kommunens tildeling af midler til handicapområdet betinget af de enkelte borgeres livssituation og støttebehov.

Borgerne vil helt sikkert opleve flere konflikter internt, da der fremover er færre pædagoger omkring dem til at støtte op om at være i sociale fællesskaber mv.

Mere tid og mere trivsel er visionen i Randers Kommune – det kan i den grad diskuteres, om det kommer til udtryk på medarbejderplan. Visioner og virkelighed passer ikke sammen!

Og for at rydde eventuelle misforståelser af vejen: området har i mange år været i en økonomisk nedadgående spiral. Det kan være svært at tælle, hvor mange sparerunder der har været gennemført de seneste 10 år, men fakta er, at voksenhandicap-området i Randers Kommune er blevet kontinuerligt udsultet siden 2009.

Det er formentlig også derfor, at der i konstitueringsaftalen står, at der skal laves en demografimodel. Altså en model, hvor der tilføres penge, når der kommer flere borgere med behov for hjælp. Det er godt, men det hjælper ikke meget, hvis man ikke stopper udsultningen, indtil byrådet beslutter en sådan model. Det er direkte uklogt at slide et område helt ned, imens man overvejer, hvordan det skal bringes på fode igen.

Så vores opfordring er klar: sæt besparelserne på pause, overhold lovgivningen og lav en samlet løsning, hvor byrådet tager hånd om den manglende økonomi og indfører en model, der sikrer en bare nogenlunde rimelig standard fremover. Alt andet vil være for sølle.